Likumprojekts

**Grozījumi Bērnu tiesību aizsardzības likumā**

Izdarīt Bērnu tiesību aizsardzības likumā (Latvijas Republikas Saeimas un Ministru Kabineta Ziņotājs, 1998, 15.nr.; 2000, 8., 12.nr.; 2001, 24.nr.; 2002, 23.nr.; 2003, 12.nr.; 2004, 12.nr.; 2005, 8.nr.; 2006, 22.nr.; 2007, 9.nr.; 2008, 15.nr.; 2009, 14., 23.nr.; Latvijas Vēstnesis, 2009, 175., 193.nr.; 2010, 47., 205.nr.; 2011, 112., 132.nr.) šādus grozījumus:

1. Izslēgt 64.panta 4.punktu.

2. Papildināt likumu ar 67.2 pantu šādā redakcijā:

"**67.2 pants. Nepilngadīgo personu atbalsta informācijas sistēmas izmantošana**

(1) Nepilngadīgo personu atbalsta informācijas sistēma ir valsts informācijas sistēmas "Integrētā iekšlietu informācijas sistēma" sastāvdaļa, kurā iekļauta bērnu tiesību aizsardzībai nepieciešamā informācija, integrējot valsts un pašvaldību institūciju, kā arī ārstniecības personu informāciju saistībā ar nepilngadīgajiem.

(2) Nepilngadīgo personu atbalsta informācijas sistēmas izveides mērķis ir veicināt bērnu tiesību un interešu aizsardzību, nodrošinot nepieciešamās informācijas apstrādi un sekmējot starpinstitūciju sadarbību šādos jautājumos:

1) nepilngadīgā tiesību un interešu aizstāvība;

2) nepilngadīgā tiesību un interešu nodrošināšanas uzraudzība;

3) profilaktiskais darbs;

4) sociālās palīdzības un sociālo pakalpojumu nodrošināšana;

5) noziedzīgu nodarījumu un citu likumpārkāpumu novēršana un atklāšana;

6) nepilngadīgā meklēšana;

7) administratīvo sodu, kriminālsodu, drošības līdzekļu un audzinoša rakstura piespiedu līdzekļu izpildes nodrošināšana;

8) izlīgumu īstenošana un izvērtēšanas ziņojumu sagatavošana par probācijas klientu.

(3) Tiesības apstrādāt nepilngadīgo personu atbalsta informācijas sistēmā iekļauto informāciju, tai skaitā personas datus, ir šādām institūcijām un personām to darbību reglamentējošajos normatīvajos aktos noteikto funkciju īstenošanai:

1) Valsts policijai;

2) bāriņtiesai;

3) pašvaldības policijai;

4) pašvaldības sociālajam dienestam;

5) Valsts probācijas dienestam;

6) Ieslodzījuma vietu pārvaldei;

7) sociālās korekcijas izglītības iestādei;

8) tiesībsargam;

9) Labklājības ministrijai;

10) ārstniecības personām;

11) Sociālās integrācijas valsts aģentūrai;

12) Valsts bērnu tiesību aizsardzības inspekcijai;

13) Valsts robežsardzei;

14) Pilsonības un migrācijas lietu pārvaldei;

15) Valsts sociālās apdrošināšanas aģentūrai;

16) citām valsts un pašvaldību iestādēm, ja attiecīgo iestāžu darbību regla­mentējošajos normatīvajos aktos ir noteiktas funkcijas bērna tiesību aizsardzībā vai kriminālsoda vai administratīvā soda izpildē nepilngadīgajām personām.

(4) Nepilngadīgo personu atbalsta informācijas sistēmā var iekļaut oficiāli neapstiprinātu informāciju par bērna izglītošanu, bērna paša gūtiem ienā­ku­miem, bērna interesēm un ieradumiem, vardarbību, kas tika vērsta pret bērnu, infor­māciju par pilngadīgu personu, kas iesaistīja bērnu darbībās, par kuru izda­rī­šanu paredzēta kriminālatbildība, informāciju par bērna likumisko pārstāvju ienā­kumu gūšanu, kā arī informāciju par personām, kuras uzturas bērna faktis­ka­jā dzīvesvietā. Par oficiāli neapstiprinātu informāciju uzskatāma informācija, kas nav iegūta administratīvās lietvedības vai kriminālprocesa ietvaros, kā arī ja tā nav saņemta ar informācijas sistēmu sasaistes līdzekļu palīdzību. Minētajai informācijai ir informējoša nozīme.

(5) Oficiāli neapstiprinātu nepilngadīgo personu atbalsta informācijas sis­tēmā iekļauto informāciju izsniedz tikai valsts un pašvaldību iestādēm, kuru dar­bību reglamentējošajos normatīvajos aktos ir noteiktas funkcijas bērna tiesību aizsardzībā vai kriminālsoda vai administratīvā soda izpildē nepilngadīgajām personām.

(6) Nepilngadīgo personu atbalsta informācijas sistēmā informāciju glabā līdz personas 24 gadu vecuma sasniegšanas dienai, arī gadījumā, ja persona ir mirusi pirms attiecīgā vecuma sasniegšanas.

(7) Ministru kabinets nosaka kārtību un apjomu, kādā informāciju iesniedz nepilngadīgo personu atbalsta informācijas sistē­mā un saņem no sistēmas, kā arī sistēmā iekļautās informācijas apstrādes kārtību."

3. Papildināt pārejas noteikumus ar 20.punktu šādā redakcijā:

"20. Ministru kabinets līdz 2012.gada 31.decembrim izdod šā likuma 67.2panta septītajā daļā paredzētos noteikumus. Līdz šā likuma 67.2 panta septītajā daļā paredzēto Ministru kabineta noteikumu spēkā stāšanās dienai spēkā ir Ministru kabineta 2012.gada 22.maija noteikumi Nr.348 "Nepilngadīgo personu atbalsta informācijas sistēmas noteikumi"."

Iekšlietu ministrs

R.Kozlovskis